วันนี้ (22 เมษายน 2557) เวลา 09.35 น. ณ ห้องประชุม ชั้น 2 องค์การพิพิธภัณฑ์วิทยาศาสตร์แห่งชาติ (อพวช.) ตำบลคลอง 5 อำเภอคลองหลวง จังหวัดปทุมธานี  นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

1. เรื่อง ขอขยายระยะเวลาดำเนินมาตรการลดภาระค่าครองชีพของประชาชน ด้านการเดินทางออกไปอีก 3 เดือน ตั้งแต่วันที่ 1 พฤษภาคม 2557 –

31 กรกฎาคม 2557

2. เรื่อง การจัดทำบันทึกความตกลงว่าด้วยการซื้อขายข้าวระหว่างรัฐบาลไทยกับ รัฐบาลฟิลิปปินส์

3. เรื่อง รัฐบาลสาธารณรัฐมอลตาเสนอขอแต่งตั้งเอกอัครราชทูตประจำ

ประเทศไทย

4. เรื่อง ขออนุมัติแต่งตั้งกงสุลกิตติมศักดิ์สาธารณรัฐฟิลิปปินส์ประจำ

จังหวัดเชียงใหม่

5. เรื่อง การต่อเวลาการดำรงตำแหน่งผู้บริหารระดับสูง (สำนักงาน คณะกรรมการวิจัยแห่งชาติ)

6. เรื่อง แต่งตั้งผู้ว่าการการไฟฟ้านครหลวง (นายสมชาย โรจน์รุ่งวศินกุล)

7. เรื่อง ขออนุมัติต่อเวลาการดำรงตำแหน่งผู้ว่าราชการจังหวัด พระนครศรีอยุธยา ครั้งที่ 2 (กระทรวงมหาดไทย)

8. เรื่อง แต่งตั้งประธานกรรมการธนาคารอาคารสงเคราะห์

9. เรื่อง การขอต่อเวลาการดำรงตำแหน่งเอกอัครราชทูต (นักบริหารการทูต ระดับสูง)

10. เรื่อง รัฐบาลสาธารณรัฐกินีเสนอขอแต่งตั้งเอกอัครราชทูตประจำประเทศไทย

11. เรื่อง รัฐบาลสาธารณรัฐอิรักเสนอขอแต่งตั้งเอกอัครราชทูตประจำประเทศไทย

12. เรื่อง ขออนุมัติแต่งตั้งกงสุลกิตติมศักดิ์สาธารณรัฐฟิลิปปินส์ประจำ

จังหวัดเชียงใหม่

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

**1. เรื่อง ขอขยายระยะเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 3 เดือน ตั้งแต่วันที่ 1 พฤษภาคม 2557 – 31 กรกฎาคม 2557**

คณะรัฐมนตรีมีมติเห็นชอบการขยายระยะเวลาดำเนินมาตรการลดค่าครองชีพประชาชนด้านการเดินทางออกไปอีก 3 เดือน ตั้งแต่วันที่ 1 พฤษภาคม 2557- 31 กรกฎาคม 2557 ตามที่กระทรวงการคลังเสนอ และเสนอขอความเห็นชอบจากคณะกรรมการการเลือกตั้ง เพื่อให้เป็นไปตามรัฐธรรมนูญแห่งราชอาณาจักรไทย พ.ศ. 2550 มาตรา 181 (2)

**2. เรื่อง การจัดทำบันทึกความตกลงว่าด้วยการซื้อขายข้าวระหว่างรัฐบาลไทยกับรัฐบาลฟิลิปปินส์**

คณะรัฐมนตรีมีมติอนุมัติตามที่กระทรวงพาณิชย์ (พณ.) เสนอ ดังนี้

1. อนุมัติการลงนามในบันทึกความตกลงว่าด้วยการซื้อขายข้าวระหว่างรัฐบาล

ไทยกับรัฐบาลฟิลิปปินส์ (Memorandum of Agreement between the Government of the Kingdom of Thailand and the Government of the Republic of the Philippines on the Procurement of Thai White Rice) โดยมอบอำนาจให้รัฐมนตรีว่าการกระทรวงพาณิชย์หรือผู้ที่รัฐมนตรีว่าการกระทรวงพาณิชย์มอบหมายให้เป็นผู้ลงนามฝ่ายไทย ทั้งนี้ หากมีการแก้ไขถ้อยคำที่มิได้ทำให้สาระสำคัญในข้อตกลงว่าด้วยการแก้ไขบันทึกความตกลงฯ และร่างบันทึกความตกลงฯ เปลี่ยนแปลงไปจากเดิม ให้อยู่ในดุลยพินิจของรัฐมนตรีว่าการกระทรวงพาณิชย์ หรือผู้ที่รัฐมนตรีว่าการกระทรวงพาณิชย์มอบหมายที่จะดำเนินการได้

1. มอบหมายให้กระทรวงการต่างประเทศ (กต.) ดำเนินการออกหนังสือมอบ

อำนาจเต็ม (Full Powers) ให้รัฐมนตรีว่าการกระทรวงพาณิชย์ หรือผู้ที่รัฐมนตรีว่าการกระทรวงพาณิชย์มอบหมายให้เป็นผู้ลงนามในบันทึกความตกลงฯ

**สาระสำคัญของร่างบันทึกความตกลงฉบับนี้มีเนื้อหาสอดคล้องกับบันทึกความตกลง (Memorandum of Agreement : MOA)** ว่าด้วยการซื้อขายข้าวระหว่างรัฐบาลไทยและรัฐบาลฟิลิปปินส์ ซึ่งได้มีการจัดทำขึ้นเมื่อเดือนมิถุนายน 2554 ตามการอนุมัติของคณะรัฐมนตรี (21 กรกฎาคม 2552) โดยรัฐบาลไทยกับรัฐบาลฟิลิปปินส์ได้ตกลงที่จะซื้อขายข้าวระหว่างกันปีละ 1 ล้านตัน ในช่วงระยะเวลา 3 ปี จึงเป็นโอกาสของรัฐบาลไทยที่จะขายข้าวให้กับฟิลิปปินส์ในรูปแบบรัฐต่อรัฐ (G to G) หรือการเข้าร่วมประมูลซื้อข้าวของฟิลิปปินส์ตามข้อกฎหมายของรัฐบาลฟิลิปปินส์ได้ ทั้งนี้ คาดว่าฟิลิปปินส์จะนำเข้าข้าวในปี 2557 นี้ ประมาณ 1.4 ล้านตัน

การจัดทำบันทึกความตกลงฉบับนี้ จะเป็นเพียงกรอบความตกลงที่ทำให้รัฐบาลไทยสามารถเข้าร่วมประมูลขายข้าวหรือเจรจาซื้อขายข้าวในรูปแบบรัฐต่อรัฐ ( G to G) กับฟิลิปปินส์เท่านั้น สำหรับการที่จะมีความตกลงซื้อขายข้าวนั้น ฝ่ายไทยจะต้อมีการเสนอราคาขายข้าวและเงื่อนไขอื่นการประมูลซื้อข้าวของฟิลิปปินส์ หรือทั้งสองฝ่ายจะต้องการเจรจาในรายละเอียดและเงื่อนไขการซื้อขายในภายหลัง

**3. เรื่อง รัฐบาลสาธารณรัฐมอลตาเสนอขอแต่งตั้งเอกอัครราชทูตประจำประเทศไทย**

คณะรัฐมนตรีมีมติอนุมัติตามที่ได้รับรายงานจากสถานเอกอัครราชทูต ณ กรุงปักกิ่ง สาธารณรัฐประชาชนจีน ว่า รัฐบาลสาธารณรัฐมอลตามีความประสงค์ขอแต่งตั้ง

นายคลิฟฟอร์ด บอร์ก มากส์ (Mr. Clifford Borg Marks) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐมอลตาประจำประเทศไทยคนแรก โดยมีถิ่นพำนัก ณ กรุงปักกิ่ง ตามที่กระทรวงการต่างประเทศเสนอ

**4. เรื่อง ขออนุมัติแต่งตั้งกงสุลกิตติมศักดิ์สาธารณรัฐฟิลิปปินส์ประจำจังหวัดเชียงใหม่**

คณะรัฐมนตรีมีมติอนุมัติแต่งตั้ง นายอัครจิต พนมวัน ณ อยุธยา ให้ดำรงตำแหน่งกงสุลกิตติมศักดิ์สาธารณรัฐฟิลิปปินส์ประจำจังหวัดเชียงใหม่ โดยมีเขตกงสุลครอบคลุมจังหวัดเชียงใหม่ เชียงราย น่าน พะเยา แพร่ แม่ฮ่องสอน ลำปาง ลำพูน และอุตรดิตถ์ ตามที่กระทรวงการต่างประเทศเสนอ

**5. เรื่อง การต่อเวลาการดำรงตำแหน่งผู้บริหารระดับสูง (สำนักงานคณะกรรมการวิจัยแห่งชาติ)**

คณะรัฐมนตรีมีมติเห็นชอบการต่อเวลาการดำรงตำแหน่งของ ศาสตราจารย์สุทธิพร จิตต์มิตรภาพ เลขาธิการคณะกรรมการวิจัยแห่งชาติ ซึ่งดำรงตำแหน่งดังกล่าวเมื่อวันที่ 28 เมษายน 2553 ครบกำหนด 4 ปี ในวันที่ 27 เมษายน 2557 ต่อไปอีก 1 ปี ครั้งที่ 1 ตั้งแต่วันที่ 28 เมษายน 2557 ถึงวันที่ 27 เมษายน 2558 ตามที่สำนักงานคณะกรรมการวิจัยแห่งชาติเสนอ ทั้งนี้ ให้มีผลดำเนินการในขั้นตอนต่อไปได้ เมื่อคณะกรรมการการเลือกตั้งให้ความเห็นชอบ ตามรัฐธรรมนูญแห่งราชอาณาจักรไทย มาตรา 181 (1) แล้ว

**6. เรื่อง แต่งตั้งผู้ว่าการการไฟฟ้านครหลวง (นายสมชาย โรจน์รุ่งวศินกุล)**

คณะรัฐมนตรีมีมติเห็นชอบแต่งตั้ง นายสมชาย โรจน์รุ่งวศินกุล ให้ดำรงตำแหน่งผู้ว่าการการไฟฟ้านครหลวง (กฟน.) ในอัตราค่าตอบแทนคงที่เดือนละ 450,000 บาท ตามที่กระทรวงมหาดไทย (มท.) เสนอ ทั้งนี้ ตั้งแต่วันที่ 24 มกราคา 2557 เป็นต้นไป

**7. เรื่อง ขออนุมัติต่อเวลาการดำรงตำแหน่งผู้ว่าราชการจังหวัดพระนครศรีอยุธยา ครั้งที่ 2 (กระทรวงมหาดไทย)**

คณะรัฐมนตรีมีมติอนุมัติการต่อเวลาการดำรงตำแหน่งของ นายวิทยา ผิวผ่อง ผู้ว่าราชการจังหวัดพระนครศรีอยุธยา ต่อไปอีกเป็นครั้งที่ 2 ตั้งแต่วันที่ 7 เมษายน 2557 ถึงวันที่ 30 กันยายน 2557 (เกษียณอายุราชการในวันที่ 1 ตุลาคม 2557) ตามที่กระทรวงมหาดไทยเสนอ

**8. เรื่อง แต่งตั้งประธานกรรมการธนาคารอาคารสงเคราะห์**

คณะรัฐมนตรีมีมติแต่งตั้ง นายประสิทธิ์ สืบชนะ เป็นประธานกรรมการในคณะกรรมการธนาคารอาคารสงเคราะห์ แทนนายอารีพงศ์ ภู่ชอุ่ม ที่ขอลาออก ตามที่กระทรวงการคลัง เสนอ โดยให้มีผลตั้งแต่งวันที่ 22 เมษายน 2557 เป็นต้นไป ทั้งนี้ ให้อยู่ในตำแหน่งเท่ากับกำหนดเวลาของผู้ซึ่งตนแทน

**9. เรื่อง การขอต่อเวลาการดำรงตำแหน่งเอกอัครราชทูต (นักบริหารการทูต ระดับสูง)**

คณะรัฐมนตรีมีมติเห็นชอบการขอต่อเวลาการดำรงตำแหน่งเอกอัครราชทูตประจำต่างประเทศ ตามที่กระทรวงการต่างประเทศ เสนอ จำนวน 3 ราย ดังนี้

1. นายนภดล เทพพิทักษ์ เอกอัครราชทูต สถานเอกอัครราชทูต ณ กรุงเวลลิงตัน นิวซีแลนด์ ต่อไปอีก 1 ปี ครั้งที่ 1 ตั้งแต่วันที่ 8 มีนาคม 2557 ถึงวันที่ 7 มีนาคม 2558

2. นายนรชิต สิงหเสนี เอกอัครราชทูต คณะผู้แทนถาวรไทยประจำสหประชาชาติ ณ นครนิวยอร์ก สหรัฐอเมริกา ต่อไปอีก 1 ปี ครั้งที่ 2 ตั้งแต่วันที่ 26 พฤษภาคม 2557 ถึงวันที่ 25 พฤษภาคม 2558

3. นายวีรชัย พลาศรัย เอกอัครราชทูต สถานเอกอัครราชทูต ณ กรุงเฮก ราชอาณาจักรเนเธอร์แลนด์ ต่อไปอีก 1 ปี ครั้ง 2 ตั้งแต่วันที่ 26 พฤษภาคม 2557 ถึงวันที่ 25 พฤษภาคม 2558

ทั้งนี้ ให้มีผลดำเนินการในขั้นตอนต่อไปได้ เมื่อคณะกรรมการการเลือกตั้งให้ความเห็นชอบ ตามรัฐธรรมนูญแห่งราชอาณาจักรไทย มาตรา 181 (1) แล้ว

**10. เรื่อง รัฐบาลสาธารณรัฐกินีเสนอขอแต่งตั้งเอกอัครราชทูตประจำประเทศไทย**

คณะรัฐมนตรีมีมติอนุมัติตามที่ได้รับรายงานจากสถานเอกอัครราชทูต ณ กรุงกัวลาลัมเปอร์ มาเลเซีย ว่า รัฐบาลสาธารณรัฐกินี มีความประสงค์ขอแต่งตั้ง นายอาลฟา ดียาลโล (Dr. Alpha Diallo) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐกินีประจำประเทศไทยคนใหม่ โดยมีถิ่นพำนัก ณ กรุงกัวลาลัมเปอร์ สืบแทน นายโมฮาเมด ซามปิล (Mr. Mohamed Sampil) ตามที่กระทรวงการต่างประเทศ เสนอ

**11. เรื่อง รัฐบาลสาธารณรัฐอิรักเสนอขอแต่งตั้งเอกอัครราชทูตประจำประเทศไทย**

คณะรัฐมนตรีมีมติอนุมัติตามที่ได้รับรายงานจากสถานเอกอัครราชทูต ณ กรุงกัวลาลัมเปอร์ มาเลเซีย ว่า รัฐบาลสาธารณรัฐอิรัก มีความประสงค์ขอแต่งตั้ง นายบาซิม ฮัฏฏอบ ฮะบัช อัฏฏัวะมะฮ์ (Dr Basim Hattab Habash AlTumma) ให้ดำรงตำแหน่งเอกอัครราชทูตวิสามัญผู้มีอำนาจเต็ม แห่งสาธารณรัฐอิรักประจำประเทศไทยคนใหม่ โดยมีถิ่นพำนัก ณ กรุงกัวลาลัมเปอร์ สืบแทน นางสาวอามาล มูซา ฮุซัยน์ อาลี อัรรุบัยอีย์ (Mr. Amal Mussa Hussain Ali Al-Rubaye) ตามที่ กระทรวง การต่างประเทศ เสนอ

**12. เรื่อง ขออนุมัติแต่งตั้งกงสุลกิตติมศักดิ์สาธารณรัฐฟิลิปปินส์ประจำจังหวัดเชียงใหม่**

คณะรัฐมนตรีมีมติอนุมัติแต่งตั้ง นายอัครจิต พนมวัน ณ อยุธยา ให้ดำรงตำแหน่งกงสุลกิตติมศักดิ์สาธารณรัฐฟิลิปปินส์ประจำ จังหวัดเชียงใหม่ โดยมีเขตกงสุลครอบคลุมจังหวัดเชียงใหม่ เชียงราย น่าน พะเยา แพร่ แม่ฮ่องสอน ลำปาง ลำพูน และอุตรดิตถ์ ตามที่กระทรวงการต่างประเทศ เสนอ

**...................**